S dvije ubodne rane na leđima u splitskoj bolnici na operaciji završio je u subotu navečer 32-godišnji Goran S. iz Splita kojega je, kako sumnja policija, nožem ubo četiri godine stariji Krešimir Š. iz Splita. Mlađi je muškarac operiran i izvan je životne opasnosti. U sukobu u Tršćanskoj ulici, kako neslužbeno doznajemo, sudjelovalo je više osoba od kojih jedna tijekom jučerašnjeg dana nije bila dostupna policiji, a svjedoci pričaju kako su na tlu i zidovima sinoć bili vidljivi krvavi tragovi sukoba. Nakon što je policija dobila dojavu da je oko 22 sata u ulazu zgrade došlo do makljaže i da ima ozlijeđenih, vrlo se brzo tamo stvorilo nekoliko policijskih vozila i najmanje desetak interventnih policajaca koji su na mjestu zatekli i Gorana i Krešimira.



U tučnjavi je nožem ozlijeđen i privedeni Krešimir koji ima rezne rane na ruci odnosno prerezane su mu tetive. On je nakon uhićenja prvo odveden u splitsku bolnicu gdje mu je pružena liječnička pomoć, a onda je zadržan na kriminalističkoj obradi.



Kako pričaju susjedi, sukob je najvjerojatnije izbio oko prostorije u zgradi koja je navodno zajednička od svih suvlasnika stanova, ali ju je izbodeni Goran pretvorio u svoju privatnu teretanu. Spomenimo i da su Krešimir i muškarac koji nije bio dostupan policiji prijatelji i tek bi istraga trebala utvrditi što je pravi uzrok sukoba i zbog čega je do njega došlo. Budući da je u cijelu priču uključeno i Županijsko državno odvjetništvo, nije isključeno da će Krešimir Š., a možda i još netko, završiti s kaznenom prijavom za pokušaj ubojstva.